Skautafélag Akureyrar varð í gærkvöld Íslandsmeistari kvenna í íshokkí. SA vann Fjölni örugglega í oddaleik á Akureyri í gærkvöld.
Skautafélag Akureyrar vann alla sjö deildarleiki sína á tímabilinu og vann svo fyrsta leikinn í úrslitaeinvíginu gegn Fjölni 13-1 á heimavelli. Það kom því mjög á óvart þegar Fjölnir vann annan leikinn í Reykjavík og tryggði sér þannig oddaleik í einvíginu um Íslandsmeistaratitilinn. Í gærkvöld hafði SA öll völd á vellinum og Jónína Guðbjartsdóttir, Saga Sigurðardóttir, Arndís Sigurðardóttir og Kolbrún Garðarsdóttir skoruðu mörkin í 5-0 sigri heimakvenna. SA er því Íslandsmeistari kvenna í íshokkí og það var mikill fögnuður í Skautahöllinni á Akureyri þegar fyrirliðinn Ragnhildur Kjartansdóttir lyfti Íslandsmeistarabikarnum á loft.
Sagði Ragnhildur Kjartansdóttir, fyrirliði Íslandsmeistara SA eftir sigurinn í gærkvöld. Og fyrr í gær vann karlalið SA svo sigur á Fjölni í fyrsta leik liðanna í úrslitum á Akureyri en lokatölur urðu 2-1. Það lið sem fyrr vinnur þrjá leiki verður Íslandsmeistari.
Valur kom sér í gærkvöld í góða stöðu í baráttunni um deildarmeistaratitilinn í úrvalsdeild kvenna í körfuknattleik þegar liðið lagði Fjölni að velli í Grafarvogi. Valskonur unnu nokkuð þægilegan tíu stiga sigur 74-64. Valur er nú eitt á toppi deildarinnar tveimur stigum frá Keflavík og Haukum sem eru jöfn í öðru sætinu.
Einn leikur fór fram í úrvalsdeild karla í handknattleik í gær þegar Stjarnan og Afturelding mættust í Garðabæ.
Lokatölur urðu 35-33 fyrir Stjörnuna Blær Hinriksson fór mikinn í liði Aftureldingar og skoraði fjórtán mörk en markahæstur í liði Stjörnunnar var Starri Friðriksson með níu. Með sigrinum fór Stjarnan upp um fimm sæti og alla leið upp í fjórða sætið, stigi á eftir Aftureldingu sem er í þriðja sæti.
Íslandsmótið í sundi í 50 metra laug heldur áfram í Laugardalnum í dag. Nokkrir keppendur náðu í gær lágmörkum fyrir EM í 50 metra laug sem verður í Ungverjalandi í næsta mánuði en þeirra á meðal var Steingerður Hauksdóttir sem náði lágmarkinu í 50 metra baksundi.
Sagði Steingerður í Laugardalslaug í gær. Sýnt verður beint frá mótinu á RÚV í dag og hefst útsending klukkan fjögur.
Skautafélag Akureyrar varð í gærkvöld Íslandsmeistari kvenna í íshokkí eftir sigur á Fjölni í oddaleik á Akureyri. SA vann alla sjö deildarleiki sína á tímabilinu. 